Pielikums Nr. 4
	atklāta konkursa
„Papildu kodolmedicīnas radiofarmpreparātu, Mo/Tc 
ģeneratoru un izotopu piegāde scintigrāfijas izmeklējumu un 
terapijas procedūru veikšanai”,
	ID Nr. RAKUS 2024/86K, nolikumam

LĪGUMS Nr. _______ (projekts)
Par papildu kodolmedicīnas radiofarmpreparātu, Mo/Tc ģeneratoru un izotopu piegādi scintigrāfijas izmeklējumu un terapijas procedūru veikšanai

Rīgā                                                                                                                  
DOKUMENTA PARAKSTĪŠANAS DATUMS IR PĒDĒJĀ PIEVIENOTĀ DROŠA ELEKTRONISKĀ PARAKSTA UN TĀ LAIKA ZĪMOGA DATUMS
SIA „Rīgas Austrumu klīniskā universitātes slimnīca”, reģistrācijas Nr. 40003951628, juridiskā adrese Hipokrāta iela 2, Rīga, LV-1079 (turpmāk – Pasūtītājs), kuru saskaņā ar statūtiem pārstāv ________________________, un
____________________, reģistrācijas Nr. __________________, juridiskā adrese ____________________ (turpmāk – Piegādātājs), kuru saskaņā ar statūtiem pārstāv ____________________, 
abi kopā turpmāk – Puses, katrs atsevišķi – Puse,
pamatojoties uz Pasūtītāja rīkotā atklātā konkursa „Papildu kodolmedicīnas radiofarmpreparātu, Mo/Tc ģeneratoru un izotopu piegāde scintigrāfijas izmeklējumu un terapijas procedūru veikšanai”, ID Nr. RAKUS 2024/86K (turpmāk – Konkurss), rezultātiem un Piegādātāja Konkursā iesniegto piedāvājumu, noslēdz šādu līgumu (turpmāk – Līgums): 

1. LĪGUMA PRIEKŠMETS
1.1. Līguma priekšmets ir papildu kodolmedicīnas radiofarmpreparātu, Mo/Tc ģeneratoru un izotopu piegāde scintigrāfijas izmeklējumu un terapijas procedūru veikšanai (turpmāk – Preces vai Prece) piegāde stacionāra “Latvijas Onkoloģijas centrs” slēgta tipa aptiekai.
1.2. Piegādātājs apņemas piegādāt Pasūtītājam, bet Pasūtītājs apņemas pieņemt un apmaksāt Piegādātāja pienācīgi piegādātās Preces, kuras noteiktas Līguma pielikumā Nr. 1 “Tehniskais – finanšu piedāvājums” (turpmāk – Pielikums Nr. 1).
1.3. Prognozējamais Preču daudzums 36 (trīsdesmit sešiem) mēnešiem, norādīts šī Līguma Pielikumā Nr. 1.
1.4. Piegādātājam nav pretenziju, ka Pasūtītājs iepērk tādu Preču daudzumu, kāds nepieciešams Pasūtītāja darbības nodrošināšanai.
2. LĪGUMA SUMMA UN NORĒĶINU KĀRTĪBA
2.1. Preču cenas tiek noteiktas euro atbilstoši Piegādātāja iesniegtajam piedāvājumam Konkursā un ir norādītas Līguma Pielikumā Nr. 1. 
2.2. Preces cenā ir iekļautas visas izmaksas par Preces iegādi un piegādi (t.sk., kas rodas Piegādātājam sakarā ar Preces ievešanu Latvijas Republikā), un visas izmaksas, kas saistītas ar pilnīgu un kvalitatīvu Līguma izpildi, tajā skaitā, bet ne tikai, darbaspēka izmaksas, transporta, tehnisko palīglīdzekļu izmaksas, visi valsts un pašvaldības noteiktie nodokļi (izņemot PVN) un nodevas, peļņa un ar risku faktoriem saistītās izmaksas, ietverot arī tādus riskus kā normatīvo aktu izmaiņu risks, piegādes (tajā skaitā arī darbaspēka) sadārdzinājuma risks u.c. tiešās un pieskaitāmās izmaksas, izņemot PVN.
2.3. Līguma summa bez pievienotās vērtības nodokļa (turpmāk - PVN) ir līdz EUR _________ (______________). PVN Puses piemēro Latvijas Republikas normatīvajos aktos noteiktajā apmērā. PVN izmaiņu gadījumā Puses jauno PVN likmi piemēro ar datumu, no kura tā stājas spēkā.
2.4. Līguma Pielikumā Nr. 1 noteiktās Preču cenas pēc Piegādātāja pamatota lūguma var tikt pārskatītas vienu reizi visā Līguma darbības laikā, bet pirmo reizi ne ātrāk kā 12 (divpadsmit) mēnešus pēc Līguma spēkā stāšanās dienas. 
2.5. Līguma 2.4. punktā noteiktajā gadījumā, Piegādātājs iesniedz lūgumu par Preču cenu paaugstināšanu Pasūtītājam izvērtēšanai, pamatojot to ar tā rīcībā esošiem objektīviem un pārbaudāmiem apstākļiem, kas ir ietekmējuši Preču cenu pieaugumu. Pasūtītājs izskata saņemto Piegādātāja lūgumu un piekrīt veikt izmaiņas Līguma Pielikumā Nr. 1 noteiktajās Preču cenās vai lūgumu noraida. Preces cenas izmaiņas katrai Precei pieļaujamas ne vairāk kā par 20% (divdesmit procentiem). 
2.6. Apmaksa par Preču piegādēm tiek veikta atbilstoši Līguma Pielikumā Nr. 1 noteiktajām cenām, saskaņā ar Piegādātāja iesniegto Preču pavadzīmi-rēķinu, kurā Piegādātājs norāda Preču nosaukumu, cenu un Pasūtītāja Līguma numuru, kā arī Pasūtījuma numuru, unikālo ražotāja piešķirto Preces kodu (kataloga/REF/artikula numurs), Preces partijas vai sērijas numuru un Preces derīguma termiņu. 
2.7. Preces uzskatāmas par piegādātām un nodotām Pasūtītājam ar brīdi, kad abpusēji parakstīta Preču pavadzīme-rēķins.
2.8. Pasūtītājs veic apmaksu 60 (sešdesmit) dienu laikā pēc Preču pavadzīmes-rēķina abpusējas parakstīšanas.
2.9. Pirkumu apmaksa tiek veikta ar bezskaidras naudas norēķiniem, pirkuma maksu ieskaitot Piegādātāja norādītajā bankas kontā.
2.10. Ja Piegādātāja iesniegtajā Preču pavadzīmē-rēķinā nav norādīts Līguma 2.6. punktā noteiktās Preču pavadzīmes-rēķina sastāvdaļas, Pasūtītājs neveic Preču pavadzīmes-rēķina apmaksu, bet informē Piegādātāju par Līguma noteikumiem neatbilstoša rēķina iesniegšanu. Piegādātājam 2 (divu) darba dienu laikā no Pasūtītāja pieprasījuma ir pienākums iesniegt jaunu rēķinu, kas sagatavots atbilstoši Līguma noteikumiem.
2.11. Pēc Pasūtītāja pieprasījuma Piegādātājam ir jānosūta uz Pasūtītāja norādīto e-pastu elektroniskā formātā (.xml vai līdzvērtīgā) sagatavotu Preču pavadzīmi-rēķinu, kurā informācija ir sakārtota atbilstoši Pasūtītāja definētam un iepriekš savstarpēji saskaņotam formas paraugam.
2.12. Pasūtītājam nav pienākuma apmaksāt Piegādātāja Preču pavadzīmes-rēķinus vai segt jebkādas Piegādātāja izmaksas vai zaudējumus par Preces piegādi, kuru Piegādātājs nav veicis un/vai par Līguma prasībām neatbilstošas kvalitātes vai bojātas Preces piegādi.
2.13. Puses vienojas, ka Piegādātājs rēķinus un aktus par savstarpējo norēķinu salīdzināšanu sagatavo elektroniskā formā un tie būs derīgi bez paraksta un zīmoga. Rēķini un akti par savstarpējo norēķinu salīdzināšanu tiek nosūtīti elektroniski uz Pasūtītāja elektronisko pasta adresi: rekini@aslimnica.lv.
2.14. Līgumā noteiktie maksājumi uzskatāmi par izdarītiem ar brīdi, kad attiecīgā maksājuma izdarītājs ir veicis pārskaitījumu uz Līgumā norādīto norēķinu kontu. 
2.15. Katra Puse patstāvīgi sedz savus izdevumus par bankas pakalpojumiem, kas saistīti ar naudas pārskaitījumu.
3. LĪGUMA DARBĪBAS TERMIŅŠ
3.1. Līgums stājās spēkā dienā, kad tas ir abpusēji parakstīts un ir spēkā 36 (trīsdesmit sešus) mēnešus no Līguma noslēgšanas brīža vai līdz Līguma summas sasniegšanai, atkarībā no tā, kurš apstāklis iestājas pirmais.
3.2. Ja jauna konkursa rezultāti attiecībā uz šī Līguma priekšmetu nav izsludināti Līguma darbības laikā, Puses var vienoties par Līguma darbības pagarinājumu līdz nākamā konkursa rezultātu izsludināšanai, ja šī Līguma kopējā summa nav izlietota.

4. PRECES PASŪTĪŠANAS KĀRTĪBA UN PIEGĀDES NOTEIKUMI 
4.1. Piegādātājs piegādā Preci atbilstoši piegādes noteikumiem – DDP (INCOTERM 2020).
4.2. Preces piegādes vieta – stacionāra „Latvijas Onkoloģijas centrs”, Hipokrāta ielā 4, Rīgā – slēgta tipa aptieka.
4.3. Preces piegādi, izkraušanu un novietošanu Pasūtītāja telpās, kuras norādītas šī Līguma 4.2. punktā, nodrošina Piegādātājs, izmantojot savu transportu un darbaspēku. Piegādātājs ir atbildīgs par Preču transportēšanas apdrošināšanas izdevumiem. Piegādātājs ir tiesīgs Preču transportēšanas pakalpojumu nodot trešajām personām tikai tādā gadījumā, ja tiek nodrošināti šī Līguma piegādes noteikumi, Piegādātājam uzņemoties šajā Līgumā noteikto atbildību.
4.4. Preču pasūtīšanu veic Pasūtītāja struktūrvienības pilnvarotā persona _________________.
4.5. Preces pasūta elektroniski pieprasījumu nosūtot uz Piegādātāja elektroniskā pasta adresi _________________.
4.6. Prece tiek piegādāta atsevišķās partijās, pamatojoties uz Pasūtītāja veiktiem iepriekšējiem pasūtījumiem, kas pamatojas uz Pasūtītāja rīcībā esošajiem Preces atlikumiem. Katrā pasūtījumā Pasūtītājs norāda pasūtīto Preces veidu, daudzumu, nepieciešamo piegādes datumu un piegādes adresi. Pasūtījumu apjomus un veikšanas intervālus Pasūtītājs izvēlas pēc saviem ieskatiem.
4.7. Piegādātājs izpilda pasūtījumus, piegādājot visas pasūtījumos norādītās Preces 5 (piecu) darba dienu laikā no pasūtījuma izdarīšanas dienas, ja vien Puses konkrētajā pasūtījumā nav vienojušās citādi.
4.8. Par Preces nodošanu tiek sastādīti un abpusēji parakstīti Preču pavadzīmes-rēķini, kas apliecina to, ka pasūtījums ir izpildīts. Preču pavadzīmes-rēķina sastāvdaļas noteiktas Līguma 2.6. punktā.
4.9. Ja Piegādātājs turpmāk nespēj piegādāt Preces, tas ne vēlāk kā 1 (vienu) mēnesi iepriekš rakstiski informē Pasūtītāju.
4.10. Ja Preces ražotājs veic noteiktas izmaiņas un Piegādātājs nespēj vairs piegādāt Līguma Pielikumā Nr. 1 noteikto Preci, bet Piegādātājs var nodrošināt Konkursa specifikācijai atbilstošas ekvivalentas preces piegādi par Konkursā piedāvāto vai zemāku cenu, Pasūtītājs ir tiesīgs veikt Piegādātāja piedāvātās ekvivalentās preces pārbaudi un atbilstības gadījumā noslēgt rakstveida vienošanos par ekvivalentās preces piegādi, izdarot grozījumus Līgumā.
4.11. Pretenziju pieteikšanas kārtība:
4.11.1. ja, pieņemot Preces vai pēc Preču pieņemšanas, Pasūtītājs atklāj Preču iztrūkumu, bojājumu, neatbilstību kvalitātes prasībām vai cita veida neatbilstību Līguma noteikumiem un pavaddokumentiem, Pasūtītājs Preču pavadzīmes-rēķinu neparaksta, bet par iztrūkuma vai neatbilstības faktu sastāda pretenziju un 5 (piecu) darba dienu laikā iesniedz Piegādātājam rakstveida pretenziju nosūtot uz elektroniskā pasta adresi __________________.
4.11.2. Piegādātājs 2 (divu) darba dienu laikā pēc Pasūtītāja pretenzijas saņemšanas aizvieto bojātās vai neatbilstošās Preces ar jaunām, atbilstošām Precēm, kā arī piegādā iztrūkstošās Preces. Izdevumus, kas saistīti ar Preču aizvietošanu un iztrūkstošo Preču piegādi sedz Piegādātājs.
5. PRECES KVALITĀTE UN DERĪGUMA TERMIŅŠ
5.1. [bookmark: bookmark6][bookmark: _Hlk73363426]Piegādātājs apņemas piegādāt jaunu un nelietotu Preci, pienācīgā kvalitātē un atbilstošā iepakojumā (oriģinālajā iepakojumā), kas nodrošinās Preces saglabāšanu tās pārvadāšanas un glabāšanas laikā, ievērojot ražotāja noteiktos Preču uzglabāšanas un pārvietošanas noteikumus, un spēkā esošos normatīvos aktus. 
5.2. Piegādātājs atbild par Preces kvalitāti līdz tās derīguma termiņa beigām un sedz Pasūtītājam visus ar Preces neatbilstību kvalitātei saistītos zaudējumus. Precei jābūt iepakotai tā, lai transportēšanas un glabāšanas laikā saglabātos nemainīga Preces kvalitāte.
5.3. Precēm jābūt marķējumam un instrukcijām latviešu valodā atbilstoši Latvijas Republikā spēkā esošiem normatīvajiem aktiem, kā arī norādītam Preču derīguma termiņam un citām ziņām atbilstoši normatīvajos aktos noteiktajām prasībām.
5.4. Nekvalitatīvu, bojātu un pasūtījumam neatbilstošu Preci Piegādātājs apmaina pret atbilstošu Preci 2 (divu) darba dienu laikā pēc pretenzijas saņemšanas no Pasūtītāja. Izdevumus, kas saistīti ar Preču apmaiņu, sedz Piegādātājs.
5.5. Piegādāto Preču derīguma termiņam ir jābūt ne mazākam kā 3/4 no kopējā Preces derīguma termiņa laika, ja Līguma Pielikumā Nr. 1 nav noteikts citādi.
5.6. Precēm tiek dota garantija līdz Preces derīguma termiņa beigām. 
6. PUŠU TIESĪBAS UN PIENĀKUMI
6.1. Piegādātājam ir pienākums:
6.1.1. veikt savlaicīgu Preču piegādi saskaņā ar šī Līguma noteikumiem, saskaņojot precīzu piegādes laiku ne mazāk kā 2 (divas) darba dienas pirms piegādes veikšanas ar Līgumā norādīto pilnvaroto personu par Preces saņemšanu;
6.1.2. piegādāt Preces atbilstoši Līguma Pielikumam Nr. 1 norādītajām prasībām;
6.1.3. piegādāt Preces par Līguma Pielikumā Nr. 1 norādītajām cenām visā Līguma darbības laikā un, ja attiecināms, ievērojot Līguma 2.4. un 2.5. punktā noteikto;
6.1.4. transportējot Preci, nodrošināt Preces drošību pret iespējamajiem bojājumiem;
6.1.5. veikt Līguma izpildi ar saviem spēkiem, resursiem un līdzekļiem. Nodrošina Preces piegādei, pārvadāšanai un izkraušanai nepieciešamos palīgmateriālus, mehānismus, instrumentus, darbiniekus u.c.;
6.1.6. sagatavot un nodot Pasūtītājam Preču pavadzīmi-rēķinu par piegādāto Preci;
6.1.7. Piegādātājs apņemas Līguma darbības laikā uzturēt (atjaunot) aktuālu piedāvāto Preču kvalifikācijas dokumentāciju (piemēram, licenci tiesībām veikt darbības ar jonizējošā starojuma avotiem) un pēc pieprasījuma iesniegt Pasūtītājam;
6.1.8. ja Piegādātājs piegādā kvalitātes prasībām neatbilstošas Preces un neatbilstība tiek atklāta pēc Preču pieņemšanas no Pasūtītāja puses, Piegādātājam ir pienākums aizstāt neatbilstošās Preces ne vēlāk kā 2 (divu) darba dienu laikā pēc pretenzijas saņemšanas no Pasūtītāja;
6.1.9. Piegādātājs ir atbildīgs trešo personu un Pasūtītāja priekšā par kaitējumu, kas tiem radies sakarā ar Preču kvalitātes trūkumiem; 
6.1.10. nodrošināt Pasūtītāja personāla bezmaksas apmācību, ja tas ir nepieciešams. 
6.2. Piegādātājam nav pienākuma veikt Preces bezmaksas nomaiņu, ja Pasūtītājs:
6.2.1. ekspluatējis Preci neatbilstoši tās ekspluatācijas noteikumiem (ražotāja instrukcijām);
6.2.2. pierādāmas Preces lietotāju nolaidības, nepareizas Preces lietošanas vai apzinātu bojājumu konstatēšanas gadījumā;
6.2.3. kā arī nepārvaramas varas apstākļu rezultātā.
6.3. Piegādātājam ir tiesības:
6.3.1. saņemt no Pasūtītāja saistību izpildei nepieciešamo informāciju;
6.3.2. saņemt pirkuma maksu par atbilstoši Līguma noteikumiem piegādātām Precēm;
6.3.3. Līgumā noteiktos gadījumos saņemt no Pasūtītāja līgumsodu.
6.4. Pasūtītājam ir pienākums:
6.4.1. savlaicīgi veikt Pasūtījumus, elektroniski nosūtot pieprasījumu uz Līgumā norādīto Piegādātāja elektronisko pasta adresi. Pasūtījums skaitās veikts ar brīdi, kad Piegādātājam elektroniski nosūtīts pieprasījums;
6.4.2. pārbaudīt piegādātās Preces kvalitāti un atbilstību Līguma noteikumiem;
6.4.3. nodrošināt atbilstoši Līguma noteikumiem piegādāto Preču pieņemšanu un uzglabāšanu un faktiskās izlietošanas uzskaiti;
6.4.4. veikt samaksu Piegādātājam par atbilstoši Līguma noteikumiem piegādātajām Precēm.
6.5. Pasūtītājam ir tiesības:
6.5.1. no Piegādātāja pieprasīt Preces izcelsmi un kvalitāti apliecinošos dokumentus;
6.5.2. saņemt no Piegādātāja informāciju un paskaidrojumus par Līguma izpildes gaitu un citiem izpildes jautājumiem, kā arī par iespējamajiem kavējumiem;
6.5.3. atteikties pieņemt Līgumam vai kvalitātes prasībām neatbilstošas Preces, kā arī Preces, kuras piegādātas, neievērojot Līguma 4.2. punktā noteikto Preču piegādes vietu vai Līguma 4.7. punktā noteikto Preču piegādes termiņu;
6.5.4. Līgumā noteiktos gadījumos saņemt no Piegādātāja līgumsodu.
6.6. Abas Puses ir pilnībā savstarpēji atbildīgas par zaudējumiem, kurus tās nodara viena otrai ar šā Līguma neizpildi vai nepienācīgu izpildi.
7. PUŠU ATBILDĪBA
7.1. Puses normatīvajos aktos un Līgumā noteiktajā kārtībā ir savstarpēji atbildīgas par otrai Pusei nodarītajiem tiešajiem zaudējumiem, ja tie radušies vienas Puses vai tās darbinieku, kā arī šīs Puses Līguma izpildē iesaistīto trešo personu darbības vai bezdarbības rezultātā. Puses ir savstarpēji atbildīgas par otrai Pusei nodarītajiem zaudējumiem pilnā apmērā, ja zaudējumi nodarīti aiz vienas Puses vai tās darbinieku, kā arī šīs Puses Līguma izpildē iesaistīto trešo personu rupjas neuzmanības vai ļaunā nolūkā.
7.2. Par Līguma noteikumu neizpildi vai nepienācīgu izpildi Puses ir atbildīgas Līgumā un Latvijas Republikā spēkā esošajos normatīvajos aktos noteiktajā kārtībā.
7.3. Ja Piegādātājs nevar piegādāt Preces vai atsakās piegādāt Preces par Pielikumā Nr. l noteiktām cenām (ievērojot Līguma 2.4. un 2.5. punktā noteikto), Pasūtītājam ir tiesības saņemt no Piegādātāja līgumsodu 10% (desmit procenti) apmērā no pasūtījumā nepiegādāto Preču kopsummas, bet ne vairāk kā 10% (desmit procenti) no kopējās Līguma summas.
7.4. Ja Piegādātājs neapmaina neatbilstošās, nekvalitatīvās vai bojātās Preces Līgumā noteiktajā termiņā (Līguma 5.4. punkts), tad Pasūtītājam ir tiesības pieprasīt no Piegādātāja līgumsodu 0,1% (nulle, komats, viens procents) apmērā no neatbilstošo Preču kopējās summas par katru nokavēto dienu, bet ne vairāk par 10% (desmit procentiem) no neatbilstošo Preču kopējās summas.
7.5. Par katru Preču piegādes nokavēšanas gadījumu Pasūtītājs ir tiesīgs saņemt no Piegādātāja līgumsodu 0,1% (nulle, komats, viens procents) apmērā no nokavētās piegādes (pasūtījuma) kopsummas par katru nokavēto dienu, bet ne vairāk kā 10% (desmit procenti) no kopējās Līguma summas.
7.6. Par katru Preču apmaksas nokavējumu Piegādātājs ir tiesīgs saņemt no Pasūtītāja līgumsodu 0,1% (nulle, komats, viens procents) apmērā no neapmaksātās summas par katru nokavēto samaksas dienu, bet ne vairāk kā 10% (desmit procenti) no neapmaksātās summas.
7.7. Līgumā noteikto līgumsodu apmaksu Puses veic 30 (trīsdesmit) dienu laikā pēc otras Puses rēķina par līgumsoda pieprasīšanu saņemšanas.
7.8. Pasūtītājs ir tiesīgs attiecīgo līgumsoda summu ieturēt arī savstarpēja ieskaita veidā, veicot maksājumus par atbilstoši Līguma noteikumiem piegādātajām Precēm.
7.9. Līgumsoda un zaudējumu atlīdzības samaksa neatbrīvo vainīgo Pusi no pienākuma izpildīt Līgumā noteiktās saistības, ja vien no Līguma noteikumiem neizriet citādi.
7.10. Visu risku attiecībā uz Preču bojājumu vai bojāeju līdz Preces pavadzīmes–rēķina abpusējai parakstīšanai nes Piegādātājs. 
8. LĪGUMA GROZĪŠANA UN TĀ DARBĪBAS IZBEIGŠANA
8.1. Līgumu var papildināt, grozīt vai izbeigt, Pusēm savstarpēji vienojoties, kā arī vienpusēji Līgumā paredzētajos gadījumos. Jebkuras izmaiņas vai papildinājumi tiek noformēti rakstveidā un kļūst par šīs Līguma neatņemamām sastāvdaļām.
8.2. Līguma grozījumi ir spēkā tikai tad, ja tie izdarīti rakstveidā un tos parakstījušas abas Puses.
8.3. Pasūtītājam ir tiesības veikt Līguma grozījumus saskaņā ar Publisko iepirkumu likuma 61. pantu, nemainot Līguma vispārējo raksturu, veidu un mērķi un, ja grozījumi atbilst vienam no šādiem gadījumiem:
8.3.1. grozījumi ir nebūtiski;
8.3.2. grozījumi ir būtiski un tiek izdarīti Publisko iepirkumu likuma 61. panta trešajā daļā minētajos gadījumos;
8.3.3. grozījumi tiek izdarīti Publisko iepirkumu likuma 61. panta piektajā daļā minētajā gadījumā neatkarīgi no tā, vai tie ir būtiski vai nebūtiski.
8.4. Līguma izpildē iesaistītā personāla un apakšuzņēmēju nomaiņa un jauna personāla un apakšuzņēmēju piesaiste tiek veikta atbilstoši Publisko iepirkumu likuma 62. panta regulējumam. Līguma izpildē iesaistītā personāla un apakšuzņēmēju nomaiņas un jauna personāla un apakšuzņēmēju piesaistes gadījumā, Pasūtītājs piemēros Publisko iepirkumu likuma 42. pants otrās daļas izslēgšanas nosacījumus (izņemot 8. un 9. punktā minētos izslēgšanas nosacījumus).
8.5. [bookmark: _Hlk111909192]Gadījumā, ja tam ir objektīvs pamatojums, kas nav tieši vai netieši saistīts ar Pušu rīcību, Pusēm ir tiesības vienpusēji izbeigt Līgumu par to rakstveidā informējot (norādot objektīvu pamatojumu) otru Pusi ne vēlāk kā 6 (sešus) mēnešus iepriekš.
8.6. Pasūtītājs, nosūtot Piegādātājam rakstisku paziņojumu 10 (desmit) kalendārās dienas iepriekš, ir tiesīgs vienpusēji izbeigt Līgumu, šādos gadījumos:
8.6.1. Piegādātājs pārkāpj kādu no Līguma noteikumiem un šis pārkāpums (ja to var novērst) netiek novērsts 10 (desmit) darba dienu laikā pēc tam, kad Piegādātājam ir nosūtīts attiecīgs rakstveida paziņojums;
8.6.2. ja Piegādātājs atkārtoti piegādājis Līguma noteikumiem neatbilstošu Preci;
8.6.3. ja Piegādātājs ir atkārtoti atteicies piegādāt Preci;
8.6.4. ja piegādātās Preces lietošana izraisa izmaiņas, kas var radīt draudus Pasūtītāja pacientu veselībai un dzīvībai, Preces kvalitātes prasības atšķiras no Piedāvājumā vai Preces instrukcijā norādītajām tās īpašībām;
8.6.5. Piegādātājs zaudējis tiesības izplatīt Preci (piemēram, Piegādātājs zaudējis ražotāja autorizāciju Preces piegādei vai kvalifikācijas dokumenti, piemēram, licence tiesībām veikt darbības ar jonizējošā starojuma avotiem, ko Piegādātājs iesniedzis, piesakoties Konkursā, ir zaudējuši spēku);
8.6.6. Pasūtītājam ir zudusi vajadzība pēc Precēm vai arī tā vairs netiek ražotas vai nav iespējas aizstāt ar analogu;
8.6.7. pret Piegādātāju ir ierosināta likvidācijas, bankrota, maksātnespējas vai tiesiskās aizsardzības procedūra, tiek izbeigta, pārtraukta vai apturēta Piegādātāja saimnieciskā darbība;
8.6.8. Piegādātājs Līguma noslēgšanas vai tā izpildes laikā apzināti sniedzis Pasūtītājam nepatiesu informāciju, nepilnīgas ziņas vai apliecinājumus, nav ievērojis godīgas komercprakses vai konkurences principus, vai ar nolūku veicis citas prettiesiskas darbības;
8.6.9. Piegādātājam konstatētas konkurenci ierobežojušas priekšrocības iepirkuma procedūrā, un tās, kā arī ar to saistīta juridiskā persona ir bijusi iesaistīta iepirkuma procedūras sagatavošanā saskaņā ar Publisko iepirkumu likuma 18.panta ceturto daļu;
8.6.10. Piegādātājs ar tādu kompetentas institūcijas lēmumu vai tiesas spriedumu ir atzīts par vainīgu vai atbild par naudas soda samaksu saistībā ar konkurences tiesību pārkāpumu, kas izpaužas kā horizontālā karteļa vienošanās, izņemot gadījumu, kad attiecīgā institūcija, konstatējot konkurences tiesību pārkāpumu, par sadarbību iecietības programmā ir atbrīvojusi Izpildītāju no naudas soda vai naudas sodu ir samazinājusi;
8.6.11. pret Piegādātāju Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;
8.6.12. tiek konstatēts, ka Piegādātājs Līguma izpildes laikā ir veicis darījumus ar tādu fizisku vai juridisku personu, pret kuru ir noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas;
8.6.13. tiek konstatēts, ka attiecībā uz Piegādātāju pastāv kāds no 2022. gada 8. aprīļa Eiropas Komisijas Padomes regulas (ES) 2022/576, ar kuru groza Padomes regulu (ES) Nr. 833/2014 par ierobežojošiem pasākumiem saistībā ar Krievijas darbībām, kas destabilizē situāciju Ukrainā, 5.k panta 1.punktā atrunātajiem apstākļiem.
8.7. Līguma izbeigšanas gadījumā Pasūtītājs samaksā Piegādātājam par faktiski laikā veiktajām Preces piegādēm, ja Puses nevienojas citādi.
8.8. Piegādātājs, nosūtot Pasūtītājam rakstisku paziņojumu 10 (desmit) kalendārās dienas iepriekš, ir tiesīgs vienpusēji izbeigt Līgumu, ja Pasūtītājs 30 (trīsdesmit) kalendārās dienas kavē noteikto maksājumu veikšanas termiņu un Pasūtītājs pārkāpumu nenovērš 30 (trīsdesmit) kalendāro dienu laikā no Piegādātāja pretenzijas nosūtīšanas dienas.
8.9. [bookmark: _Hlk523396691]Par vienpusēju atkāpšanos no Līguma saskaņā ar Līguma 8.6. un 8.8. punktu Puses paziņo, nosūtot rakstisku paziņojumu ar elektroniskā pasta starpniecību, izmantojot drošu elektronisko parakstu uz Līgumā norādītajām Pušu elektroniskā pasta adresēm.
9. INFORMĀCIJAS AIZSARDZĪBA UN DATU APSTRĀDE
9.1. Puses savstarpēji nodrošina Līguma izpildes laikā iegūtās informācijas konfidencialitāti un izmantošanu tikai Līguma izpildes vajadzībām, kā arī datu aizsardzības prasību ievērošanu atbilstoši  Eiropas Parlamenta un Padomes 2016. gada 27. aprīļa Regulas 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) prasības, nepieciešamības gadījumā, noslēdzot datu apstrādes līgumu.
9.2. Visa un jebkāda informācija, kuru Piegādātājs saņem no Pasūtītāja Līguma izpildes gaitā vai arī Piegādātājs to ir ieguvis sakarā ar Līguma izpildi, un Līguma izpildes rezultāti, kā arī jebkura šīs informācijas daļa ir uzskatāma par aizsargājamu informāciju un nav izpaužama trešajām personām, izņemot Latvijas Republikā normatīvajos aktos tieši noteiktos gadījumos, apjomā un kārtībā, vai gadījumos, kad Pasūtītājs pats iniciē šādas informācijas izpaušanu trešajām personām. Par aizsargājamu informāciju Līguma ietvaros tiek uzskatīta visa veida informācija un dati, kas saistīta ar Līguma izpildi, tai skaitā personas dati, komerciālā, lietišķā, tehniskā un finanšu rakstura informācija, ko Pasūtītājs atklāj Piegādātājam, tai skaitā (bet ne tikai) dokumentu, tehniskā nodrošinājuma un objekta aizsardzības pasākumu nodrošinājuma veidā, kā arī tāda veida informācija, kuru Pasūtītājs atzīmē kā neizpaužamu vai aizsargājamu informāciju. 
9.3. Piegādātājam ar vislielāko rūpību un uzmanību ir jārūpējas par informācijas drošību un aizsardzību. 
9.4. Piegādātājs Līguma termiņa laikā, kā arī pēc tā beigām, apņemas neizpaust nekādu informāciju, kas kļuvusi zināma Līguma izpildes laikā un kuras izpaušana var kaitēt Pasūtītāja drošības un aizsardzības pasākumu īstenošanai. Piegādātājs nodrošina, ka tā un apakšuzņēmēju darbinieki un piesaistītie darba veicēji ievēro informācijas aizsardzības saistības vismaz tādā apmērā, kā minēts šajā Līgumā.
9.5. Par katru situāciju, kad Piegādātājam pieejamā aizsargājamā informācija tiek nodota, atklāta vai kļuvusi pieejama trešajai personai, tiek nekavējoši rakstiski paziņots Pasūtītājam.
9.6. Piegādātājs apliecina, ka no Pasūtītāja iegūtos personu datus tas apstrādās tikai Līguma saistību izpildes mērķim un tam nepieciešamajā apjomā, ievērojot Latvijas Republikā spēkā esošās personu datu apstrādes prasības, kā arī veiks atbilstošus tehniskus un organizatoriskus pasākumus, lai tiktu nodrošināta atbilstoša personas datu drošība, tostarp aizsardzība pret neatļautu vai nelikumīgu apstrādi un pret nejaušu nozaudēšanu, iznīcināšanu vai bojāšanu.
10. NEPĀRVARAMA VARA
10.1. Puses ir atbrīvotas no atbildības par Līgumā noteikto pienākumu pilnīgu vai daļēju neizpildi, ja šāda neizpilde radusies nepārvarama, ārkārtēja gadījuma dēļ (nepārvarama vara, force majeure), ko attiecīgā Puse nevarēja paredzēt un novērst. Par nepārvaramu varu uzskatāms karš, dabas katastrofa, vispārējs streiks, terora akti, terora aktiem pielīdzināmi akti, kompetento iestāžu oficiālu paziņojumu apstiprinātas epidēmijas, pandēmijas, vai slimības karantīnas ierobežojumi, kas izraisījuši Preces piegādes ierobežojumus, par kuru ietekmi uz Līguma neizpildi Pusēm nav domstarpības, kā arī Puses nevarēja iespaidot un nevarēja izvairīties, veicot pienācīgus piesardzības pasākumus, un kas nav saistīts ar otras Puses darbību vai bezdarbību, un kas saistību izpildi padara par neiespējamu.
10.2. Puse, kura nokļuvusi nepārvaramas varas apstākļos, bez kavēšanās, rakstiski, pēc iespējas īsākā laikā, bet ne vēlāk kā piecu darbdienu laikā pēc nepārvaramas varas apstākļu iestāšanās rakstiski informē par to otru Pusi, pievienojot dokumentu, kas apliecina nepārvaramas varas apstākļu iestāšanos. Puses apņemas vienoties par to, vai šādi nepārvaramas varas apstākļi traucē, vai padara šī Līguma saistību izpildi par neiespējamu, kā arī izlemt līgumsaistību turpināšanas (vai izbeigšanas) būtiskos jautājumus.
10.3. Ja nepārvaramas varas apstākļu dēļ līgums nav izpildāms ilgāk par vienu mēnesi, katram no Pusēm ir tiesības vienpusēji izbeigt līgumu, par to rakstiski informējot otru Pusi. Šajā gadījumā neviena Puse nevar prasīt līguma izbeigšanas rezultātā radušos zaudējumu atlīdzināšanu.
11. STRĪDU RISINĀŠANAS KĀRTĪBA
11.1. Visas domstarpības un strīdus, kas varētu rasties starp Pusēm Līguma izpildes gaitā, Puses apņemas risināt savstarpēju sarunu veidā. 
11.2. Ja Puses nepanāk vienošanos sarunu veidā, strīdi Latvijas Republikas normatīvajos aktos noteiktajā kārtībā tiek izskatīti Latvijas Republikas tiesā.
12. CITI NOTEIKUMI
12.1. Līgums satur Pušu pilnīgu vienošanos, Puses ir iepazinušās ar tās saturu un piekrīt visiem tās noteikumiem, un to apliecina, parakstot Līgumu.
12.2. Līgums ir saistošs Pusēm un to saistību pārņēmējiem.
12.3. Puses apliecina un garantē, ka tām ir tiesības parakstīt Līgumu un tās uzņemas visas ar Līgumu noteiktās saistības un pienākumus. Gadījumā, ja Līgumu parakstījusi persona bez paraksta tiesībām, tā uzņemas pilnu atbildību pret otru Pusi, tajā skaitā par radītajiem zaudējumiem, ja tādi radušies.
12.4. Puses paziņo viena otrai par Pušu pilnvarotās personas maiņu, juridiskā statusa, juridiskās vai korespondences adreses un bankas rekvizītu maiņu, pasludinātu maksātnespējas procesu vai tiesiskās aizsardzības (ārpustiesas tiesiskās aizsardzības) procesa īstenošanu, reorganizāciju vai likvidāciju piecu darba dienu laikā no dienas, kad attiecīgais apstāklis iestājies, nosūtot paziņojumu uz otras Puses elektroniskā pasta adresi, izmantojot drošu elektronisko parakstu. Iesniegtais paziņojums kļūst par Līguma neatņemamu sastāvdaļu. Ja Puse neizpilda šī punkta noteikumus, uzskatāms, ka otra Puse ir pilnībā izpildījusi savas saistības, lietojot šajā Līgumā esošo informāciju par otru Pusi. 
12.5. Ja Līguma darbības laikā notiek Piegādātāja reorganizācija, Puses rīkojas ievērojot Publisko iepirkumu likuma 61. panta trešās daļas 4. punktā noteikto.
12.6. Piegādātājs nevar nodot Līguma saistību izpildi trešajām personām bez Pasūtītāja iepriekšējas rakstiskas piekrišanas.
12.7. Ja kāds no Līguma nosacījumiem zaudē spēku normatīvo aktu grozījumu rezultātā, Līgums nezaudē spēku tā pārējos punktos un šajā gadījumā Puses piemēro noteikumus atbilstoši spēkā esošajiem normatīvajiem aktiem.
12.8. Paziņojumi saistībā ar Līgumu (neskaitot Pasūtījumus un to apstiprināšanas kārtību), kas nosūtīti uz Līgumā norādīto Puses elektroniskā pasta adresi, izmantojot drošu elektronisko parakstu, uzskatāmi par saņemtiem otrajā darba dienā pēc to nosūtīšanas. 
12.9. Atbildīgās personas šī Līguma ietvaros:
12.9.1. no Pasūtītāja puses: pilnvarota (-as)  komunikācijai ar Piegādātāju, šī Līguma izpildes uzraudzības veikšanai, ar Līguma izpildi saistīto dokumentu pieņemšanai, apstiprināšanai, pieņemšanas - nodošanas aktu, Pretenzijas parakstīšanai un citu ar Līguma izpildi saistītu darbību nodrošināšanai:___________________, tel. ________________, e-pasts: _______________@aslimnica.lv; 
12.9.2. no Piegādātāja puses: pilnvarota (-as)  komunikācijai ar Pasūtītāju, šī Līguma izpildes uzraudzības veikšanai, ar Līguma izpildi saistīto dokumentu iesniegšanai, pieņemšanas - nodošanas aktu un citu ar Līguma izpildi saistītu darbību nodrošināšanai:______________, tel. _____________, e-pasts:_____________. 
12.10. Ja kādai no Pusēm mainās Līguma 12.9. punktā norādītā atbildīgā persona, tā 5 (piecu) darba dienu laikā par izmaiņām informē otru Pusi, nosūtot paziņojumu uz elektroniskā pasta adresi:
12.10.1. Pasūtītājam - iepirkumi@aslimnica.lv;
12.10.2. Piegādātājam - _______________________
12.11. Līgums sastādīts uz 	  (	) lapām, parakstīts ar drošu elektronisko parakstu un satur laika zīmogu. Līguma parakstīšanas datums ir pēdējā pievienotā droša elektroniskā paraksta un tā laika zīmoga datums. Pusēm ir pieejams abpusēji parakstīts Līgums un tā pielikumi elektroniskā formātā. Līgumam uz parakstīšanas brīdi pievienots:
12.11.1. Pielikums Nr. 1 “Tehniskais – finanšu piedāvājums”  ” uz 	  (	) lapām/ 	 	datne.

	13.1. PASŪTĪTĀJS:
SIA „Rīgas Austrumu klīniskā 
universitātes slimnīca”
Hipokrāta iela 2, Rīga, LV-1079
Reģ. Nr. 40003951628
Oficiālā elektroniskā adrese: 
_DEFAULT@40003951628
Banka: AS “Swedbank”
Bankas kods: HABALV22
Konta Nr. LV24HABA0001407045805

______________________________
	13.2. PIEGĀDĀTĀJS:
____________________________
____________________________ 
____________________________

